b'\n_START_ARTICLE_\nZahvalna nedelja\n_START_PARAGRAPH_\nV Sloveniji kristjani praznujejo zahvalno nedeljo vsako leto na nedeljo po prazniku vseh svetih._NEWLINE_Katoli\xc4\x8dani ta dan praznujejo praznik hvale\xc5\xbenosti, vendar ne le za letino in pridelke, ki jih je dala narava, ampak tudi za druge darove, kot so svoboda, dobrota, dom, vera, medsebojni odnosi. Za katoli\xc4\x8dane zahvala zajema celotno \xc5\xbeivljenje.\n_START_SECTION_\nZgodovina praznika\n_START_PARAGRAPH_\nPraznik zahvale so poznala \xc5\xbee starodavna ljudstva, ki so v znamenje zahvale in pro\xc5\xa1nje za blagoslov darovala je\xc4\x8dmenove snope, poljedelska ljudstva pa so darovala enoletno jagnje. Z nastopom judovstva oziroma z izhodom judovskega ljudstva iz egiptovske su\xc5\xbenosti je zahvala dobila bogoslu\xc5\xbeni in odre\xc5\xa1enjski pomen. Judje se tega dogodka spominjajo ob \xc5\xa1otorskem prazniku (prim. 5 Mz 16,13\xe2\x80\x9315 in 4 Mz 29,35\xe2\x80\x9339)._NEWLINE_Katoli\xc5\xa1ka Cerkev z opozarjanjem na pomen zahvale in hvale\xc5\xbenosti Bogu, stvarstvu in ljudem prebuja in krepi osnovno razse\xc5\xbenost medsebojnih odnosov in jim daje novo kakovost. Najvi\xc5\xa1ja oblika zahvale za kristjane je daritev svete ma\xc5\xa1e, kjer se Bogu O\xc4\x8detu zahvaljujejo za vse, kar je podarjeno vernikom. Ma\xc5\xa1a je pro\xc5\xa1nja in zahvala ob enem, zato je praznovanje zahvalne nedelje povezano z bogoslu\xc5\xbenim obredom.\n_START_SECTION_\nSlovenski obi\xc4\x8daji\n_START_PARAGRAPH_\nNa zahvalno nedeljo se v slovenskih pokrajinah odvijajo razli\xc4\x8dne \xc5\xa1ege in obi\xc4\x8daji. Ponekod okrasijo okolico cerkve z jesenskimi aran\xc5\xbemaji. Na obmo\xc4\x8dju Tr\xc5\xbei\xc5\xa1\xc4\x8da po starem obi\xc4\x8daju okrasijo daritveni in oba stranska oltarja s pridelki in darovi narave, kot so krompir, koren, pesa, koleraba, zelje, bu\xc4\x8de, p\xc5\xa1enica, koruza in stro\xc4\x8dnice. Na oltar postavijo steklenico mo\xc5\xa1ta in hlebec doma\xc4\x8dega kruha._NEWLINE_V ve\xc4\x8dini slovenskih \xc5\xbeupnij po kon\xc4\x8dani nedeljski ma\xc5\xa1i je pred cerkvijo zakuska z doma\xc4\x8dimi dobrotami.'